Hebreeën 12:2,3 Die Gees roep ons op om vol te hou in geloof. Hy wys ons dat dit daarby baie belangrik is om op Christus te let. Hoe Hy volgehou het. Dit is nie die omstandighede van hierdie oomblik wat daarby die belangrikste is nie. Die beslissende is ook nie wat ander mense sê of doen nie. Ons moet ook vir die volhou in die geloof dit buite onsself in Christus soek. Dan sien ons dat die Here Jesus die mees kosbare genade vir ons verdien het aan die kruis. Hy het Homself van God laat verlaat om vir die gelowiges te verdien dat hulle nooit sonder God se hulp is nie! Nooit staan God se kind alleen nie. Ook al voel dit anders nogtans dra die HERE jou op die gebed.
Die Here Jesus het die skande gedra dat God Hom verwerp het vanweë ons sondes. Niemand het Hom bygestaan in Sy stryd nie. Die duiwel het Jesus in die 3 ure wat het donker was so verskriklik seergemaak! Die verleiding het op die Here Jesus so sterk afgekom om van die kruis te stap. Die Here Jesus hou vol omdat Hy weet dat Sy plek aan die regterhand van Sy Vader op Hom wag. As Hy volhou sal duidelik word dat nie die duiwel regeer nie maar die HERE. Christus het vir ons verdien dat die HERE ons altyd dra en dat wie deur God se krag volhou 'n plek by Vader in die hemel kry. Ewig naby Christus!